Den alpine skiløber Christoffer Faarup fra Hobro og langrendsløberen Martin Møller er udtaget til vinter-OL i Sotji.

Når vinter-OL i Sotji løber af stablen fra den 7. til den 23. februar bliver det med yderligere to danske repræsentanter til start. Således er den alpine skiløber Christoffer Faarup og langrendsløberen Martin Møller udtaget til begivenheden. Christoffer Faarup har ved to lejligheder klaret OL-kravene senest med en flot præstation i super G-løbet i italienske Val Gardena kort før jul. Det er første gang, at den 21-årige Faarup skal deltage ved vinter-OL, og den 33-årige Martin Møller er i samme situation. Sidstnævnte indfriede OL-kravene ved sidste års World Cup i Kuusamo. I forvejen er både de danske curlingherrer og curlingkvinder udtaget til vinter-OL, og det danske hold er nu komplet. - Jeg er meget glad for, at vi ud over de to curlinghold nu også har langrend og alpint med på OL-holdet, som bliver på i alt 12 atleter. - OL-målsætningen for Martin er top-40 på 50 kilometer og top-50 for Christoffer i alpint. - Curlingholdenes målsætning er fortsat top-fem for Team Stjerne og top-seks for Team Lene Nielsen, siger DIF's OL-chef Morten Rodtwitt i en pressemeddelelse.